Tien in hof oor hondegevegteArgieffoto. Tien mans wat beskuldig word van aanklagte wat verband hou met hondegevegte het Dinsdag in die Lenasia-landdroshof verskyn. Die mans is in hegtenis geneem ná ŉ voortgesette ondersoek deur die Nasionale Dierebeskermingsvereniging (NDBV) en die polisie se eenheid vir georganiseerde misdaad. Wendy Willson, senior inspekteur van die NDBV, het gesê mense wat bevrediging kry uit hondegevegte toon lae vlakke van empatie en sal waarskynlik bereid wees om deel te neem aan gewelddadige optrede. “Juis daarom is dit van soveel belang dat daar opgetree word teen hondegevegte, nie net deur die NDBV nie maar ook deur ander wetstoepassingsowerhede,” het Willson gesê. Een van die beskuldigdes is ŉ wiskundeonderwyser, een ŉ verteenwoordiger van ŉ mediese fonds, nog een ŉ besigheidseienaar, een werk in ŉ inbelsentrum en die ander het hulself as veeartse aan die publiek voorgehou. “Dit is mense dié wat elke dag tussen ons beweeg, mense wat beskou word as betroubare lede van die gemeenskap. Dis mense aan wie ons ons kinders, ons veiligheid en selfs ons diere sal toevertrou,” het Willson gesê.